RAPPORT TAL-KUMMISSJONI LILL-PARLAMENT EWROPEW U LILL-KUNSILL DWAR IL-VALUTAZZJONI FINALI TAL-IMPLIMENTAZZJONI TAL-PROGRAMM STATISTIKU KOMUNITARJU 2008-2012 /* COM/2013/0883 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL DWAR IL-VALUTAZZJONI FINALI TAL-IMPLIMENTAZZJONI TAL-PROGRAMM STATISTIKU KOMUNITARJU 2008-2012 1. Introduzzjoni Id-Deċiżjoni Nru 1578/2007/KE[1] tal-Parlament Ewropew u tal-Kunsill dwar il-Programm Statistiku Komunitarju 2008 sal-2012 (PSK) ġiet adottata fil-11 ta’ Diċembru 2007. L-Artikolu 6 tad-Deċiżjoni jgħid li "Fi tmiem il-perijodu kopert mill-programm, il-Kummissjoni, wara konsultazzjoni mal-Kumitat tal-Programm Statistiku, għandha tippreżenta rapport ta’ evalwazzjoni dwar l-implimentazzjoni tal-programm, wara li tqis il-fehmiet ta’ esperti indipendenti. Dak ir-rapport għandu jitlesta sal-aħħar tal-2013 u sussegwentement jintbagħat lill-Parlament Ewropew u lill-Kunsill." L-Artikolu 6 jżid li "Ir-rappurtar dwar l-eżitu tar-riprijoritizzazzjoni, inkluż estimi tal-ispejjeż u l-piż għall-proġetti statistiċi u oqsma koperti minn dan il-programm statistiku, kif ukoll il-valutazzjoni ta' bżonnijiet statistiċi emerġenti, b'mod partikolari għal linji politiċi Komunitarji ġodda għandhom jiffurmaw parti mir-rapport ta' progress intermedju u r-rapport ta' evalwazzjoni finali." Dan id-dokument jikkostitwixxi r-rapport ta’ evalwazzjoni finali meħtieġ u huwa bbażat fuq rapport minn kumpanija ta’ evalwazzjoni esterna u fuq ir-rapport tal-evalwazzjoni ta’ nofs il-perjodu. Il-kapitolu 2 jagħti sommarju tal-kisbiet ewlenin tal-PSK, il-kapitolu 3 jippreżenta l-eżitu tal-prijoritizzazzjoni mill-ġdid u l-kapitolu 4 juri l-implimentazzjoni tal-komunikazzjoni Viżjoni tal-Eurostat[2], inizjattiva ġdida kbira li, minkejja li ħarġet wara li kien adottat il-PSK, ifformat mill-ġdid l-attivitajiet fl-2010-12 u hija wkoll rilevanti wkoll għall-progress. Il-Kapitolu 5 jippreżenta l-kunsiderazzjonijiet dwar ir-rakkomandazzjonijiet li saru mill-konsulent estern. Is-sommarju eżekuttiv tar-rapport finali tal-konsulent estern jista’ jinstab fuq http://epp.eurostat.ec.europa.eu/portal/page/portal/quality/documents/Report_expert.pdf. 2. Il-Kisbiet Ewlenin tal-Programm Dan il-kapitolu jiffoka fuq il-kisbiet miksuba matul il-programm u jkopri l-għanijiet kollha tiegħu. Sommarju Il-PSK fih aktar minn 130 għan, li l-maġġoranza tagħhom laħqu livell għoli ta’ implimentazzjoni. L-għanijiet istituzzjonali u dawk immirati biex itejbu l-qafas leġiżlattiv kellhom l-ogħla grad ta’ twettiq, — 100 % u 95 % rispettivament tal-għanijiet tagħhom jistgħu jitqiesu miksuba — filwaqt li madwar 10 % tal-għanijiet relatati mal-produzzjoni ma ntlaħqux b’mod sodisfaċenti. Aktar informazzjoni dettaljata tista’ tinstab fis-sommarju eżekuttiv tar-rapport tal-konsulent estern. Fir-rigward ta' dawn l-għanijiet, wieħed irid iqis il-fatt li l-istatistika Ewropea hija bbażata fuq dik prodotta mill-Istati Membri (SMi), bir-riżultat li r-realizzazzjoni ta' xi għanijiet issofri minn xi restrizzjonijiet f'termini ta' proċessi tal-produzzjoni u riżorsi disponibbli fl-SMi. Ir-riżorsi wkoll kien meħtieġ li jerġgħu jitqassmu sabiex jissodisfaw il-ħtiġijiet statistiċi l-ġodda li ħarġu matul il-perjodu tal-PSK, b'mod partikolari fl-oqsma tal-istatistika makroekonomika u dik soċjali minħabba l-kriżi finanzjarja. L-implimentazzjoni finanzjarja ġeneralment kienet tajba, u dan juri tendenza lejn żieda fl-effiċjenza. Kwistjonijiet trasversali Ir-rwol tal-istatistika fl-integrazzjoni Ewropea Il-proċess tat-tħejjija tas-sistema l-ġdida Ewropea tal-kontijiet (ESA 2010) laħaq l-ogħla punt fl-adozzjoni tar-Regolament tal-ESA 2010 mill-Parlament Ewropew (PE) u mill-Kunsill f’Mejju 2013[3], u l-implimentazzjoni tal-klassifikazzjoni NACE Rev. 2 imxiet 'il quddiem konsiderevolment. Huwa mistenni li sal-aħħar tal-2013 jitlesta reġistru tal-Unjoni tal-gruppi ta' intrapriżi multinazzjonali u dan diġà qed jintuża minn xi SMi. Standards tal-istatistika u tal-IT għall-iskambju ta' dejta u metadejta saru aktar disponibbli fi ħdan is-Sistema Statistika Ewropea (SSE), pereżempju l-istandards tal-Iskambju tal-Metadejta u d-Dejta tal-Istatistika (SDMX), u l-Metadata Handler tas-SSE kien żviluppat għall-produzzjoni u t-tixrid ta' metadejta tas-SSE armonizzata. L-użu tal-internet kompla jiżdied b’mod stabbli, ukoll għal skopijiet oħra għajr it-tixrid tad-dejta. Ġew żviluppati politiki u għodod għall-ġestjoni armonizzata tal-kunfidenzjalità fis-SSE. Il-portal għall-Kooperazzjoni fost ir-Riċerkaturi u l-Istatistiċi Uffiċjali qed jintuża biex jinħażnu r-riżultati ta’ riċerka tal-istatistika uffiċjali u l-għodod tas-software open source bħal "Demetra" u "R" kienu promossi u saru disponibbli fuq il-websajt tal-Osservatorju u l-Maħżen tal-Open Source. Relazzjonijiet mal-partijiet interessati Is-SSE Fl-2011 il-Kumitat tas-SSE (KSSE) approva verżjoni riveduta tal-Kodiċi ta’ Prattika tal-Istatistika Ewropea (European Statistics Code of Practice - CoP) u fi tmiem l-2012 aġġorna l-Qafas tal-Assigurazzjoni tal-Kwalità tas-SSE (v1.1). Il-Bord Konsultattiv Ewropew għall-Governanza tal-Istatistika jirraporta kull sena lill-Parlament Ewropew u lill-Kunsill dwar l-implimentazzjoni tas-CoP. Il-Programm Ewropew ta' Taħriġ Statistiku issa qed jiġi żviluppat kull sena bħala parti minn strateġija fuq medda twila ta' żmien. Koperazzjoni mal-utenti Il-ħolqien tal-Kumitat Konsultattiv Ewropew tal-Istatistika (European Statistical Advisory Committee - ESAC) għen biex tittejjeb il-komunikazzjoni mad-diversi tipi ta’ utenti. Fl-2009 sar stħarriġ ġenerali dwar is-sodisfazzjon tal-utent tal-Eurostat u dan baqa' jsir kull sena mill-2011 lil hawn. Twettqu wkoll stħarriġiet tal-utenti f'oqsma speċifiċi suġġetti għal reviżjoni perjodika. Is-sodisfazzjon tal-utenti ġie vvalutat ukoll permezz ta’ kuntatti personali mal-utenti, bħal fi gruppi ta’ ħidma u f'seduti ta’ smigħ fil-Kummissjoni. Kooperazzjoni teknika ma' pajjiżi terzi u kooperazzjoni ma' organizzazzjonijiet internazzjonali L-Eurostat ġabar u ppubblika firxa wiesgħa ta’ dejta għall-proċess tat-tkabbir u, fuq skala anqas, għall-pajjiżi tal-Viċinat Ewropew. Dawn kienu ppreparati bl-għajnuna tal-programmi ta' kooperazzjoni reġjonali implimentati mill-Eurostat. Strumenti Regolamentazzjoni aħjar u l-bilanċ tal-ispejjeż u l-benefiċċji Kien hemm żieda fl-għadd ta' dominji li issa huma governati mil-leġiżlazzjoni (il-kontijiet dwar l-enerġija, l-ambjent) sabiex tkun żgurata t-trażmissjoni sħiħa u f'waqtha tad-dejta mill-SMi. Barra minn hekk, ġie adottat l-att bażiku legali - Ir-Regolament dwar l-Istatistika Ewropea[4]. Sal-aħħar tal-PSK, ġew proposti aktar emendi għal dan l-att u nbdiet proċedura leġiżlattiva. Tressqu proposti għas-simplifikazzjoni u t-tfassil mill-ġdid tal-leġiżlazzjoni fl-oqsma tal-enerġija, it-trasport, l-Intrastat, l-istatistika kummerċjali strutturali (SKS), l-agrikoltura, it-turiżmu u l-prospetti tal-istatistika rigward it-trasport ta’ merkanzija bit-triq. Xi bidliet huma diġà fis-seħħ, pereżempju għall-Intrastat, l-agrikoltura, it-trasport u t-turiżmu. Aktar dettalji qed jingħataw fit-taqsima ta’ oqsma tal-istatistika skont it-titolu. Ġie żviluppat mekkaniżmu li jiffissa l-prijoritajiet fis-SSE, abbażi ta' approċċ xprunat mill-istrateġija, iżda li jkejjel il-piż u l-ispejjeż ippruvati li huma diffiċli peress li ma jiġux ikkalkulati mill-SMi kollha b'mod sistematiku jew omoġenu għall-oqsma tal-istatistika kollha. Aktar informazzjoni tista’ tinstab fil-kapitolu dwar il-prijoritizzazzjoni mill-ġdid. Monitoraġġ tal-Konformità Ġie implimentat monitoraġġ regolari dwar il-konformità biex tittejjeb il-kwalità tal-istatistika Ewropea. Żieda fil-kapaċità biex il-ħtiġiet tal-utenti jkunu ssodisfati Tlesta x-xogħol esploratorju biex ikunu kkumbinati sorsi statistiċi differenti permezz tal-amalgamazzjoni ta’ dejta minn diversi stħarriġiet (eż. it-Teknoloġiji tal-Informazzjoni u l-Komunikazzjoni (Information and Communications Technologies - ICT) u SKS biex issir stima tal-impatt tal-ICT, it-tqabbil statistiku ta’ dejta minn stħarriġiet soċjali, dwar il-kummerċ u n-negozju, u l-emissjonijiet tal-gassijiet serra mill-enerġija u l-avjazzjoni). Għaqda bħal din titwettaq bħala rutina minn diversi SMi bid-dejta amministrattiva u tal-istħarriġ. L-użu ta’ moduli ad-hoc ġie estiż fl-oqsma tal-istatistika soċjali u tan-negozju sabiex tiżdied l-abbbiltà ta’ rispons għal ħtiġijiet ġodda tal-utenti. Sostenn finanzjarju għall-perjodu tal-programm Kull sena ġiet adottata deċiżjoni ta’ finanzjament għall-implimentazzjoni operattiva tal-programm ta’ ħidma. L-eżekuzzjoni finanzjarja tal-krediti disponibbli kienet sodisfaċenti u mmonitorjata fil-livell ċentrali. Il-politika ta’ għotja kienet orjentata lejn proġetti b’dimensjoni Ewropea, partikolarment il-ftehimiet tal-għotjiet multibenefiċjarji. Mill-2011 lil hawn il-benefiċjarji interessati kellhom l-għażla li jużaw skali standard ta’ spejjeż tal-unità mill-kategorija tal-persunal u rata fissa għall-ispejjeż indiretti. L-użu tal-ħiliet tal-imsieħba għall-għanijiet tal-Unjoni Ġew żviluppati tipi ġodda ta' netwerks kollaborattivi (SSEnets) biex jixterdu l-ħiliet filwaqt li l-għarfien u r-riżorsi jiġu diretti fis-SSE. Dawn jinkludu xogħol fi proġett imwettaq minn xi SMi bir-riżultati jkunu disponibbli għas-SSE kollha filwaqt li jintużaw f'diversi dominji. Fl-2012 ġiet adottata politika ġdida mill-KSSE li tenfasizza d-dħul tal-proġetti tas-SSEnets fil-programm SSE.VIP (Vision infrastructure projects) u li stabbilixxiet Ċentri ta’ Kompetenza. Tixrid Wara t-tnedija tal-websajt rinnovata fl-2009 b’sezzjonijiet ġodda bħal “Statistics Explained” (l-"Istatistika Spjegata") u b'funzjonalitajiet imtejba, fl-2010 daħlet fis-seħħ katina ġdida ta’ tixrid. Kienet ibbażata fuq database ta’ referenza komuni użata mill-oqsma tal-istatistika kollha tal-Eurostat, biex b’hekk tittejjeb l-effiċjenza u tiffaċilita l-integrazzjoni tal-istatistika minn dominji differenti. L-għadd ta’ downloads qed jikber b’mod kostanti. Il-proġett Census HUB huwa esperjenza siewja ta’ kollaborazzjoni madwar is-SSE għat-tixrid abbażi tal-istandards komuni. Attivitajiet mifruxa fuq diversi oqsma L-istrateġija Ewropa 2020 issostitwit l-istrateġija ta’ Lisbona u l-Eurostat ippubblika indikaturi ġodda biex jissostitwixxu indikaturi strutturali. Il-lista ta’ indikaturi ta’ żvilupp sostenibbli (Sustainable Development Indicators - SDIs) ġiet aġġornata. L-inizjattiva PDG u Lil Hinn wasslet għal titjib u għall-produzzjoni ta’ indikaturi ġodda f’għadd ta’ oqsma tal-istatistika, b’mod partikulari l-istatistika ekonomika, soċjali u ambjentali. Fost l-oħrajn, l-inizjattiva kienet stimolu fl-elaborazzjoni tas-sett ta’ indikaturi tal-kwalità tal-ħajja. Ġew żviluppati u saru disponibbli profili ta’ kwalità tal-indikaturi Ewropej. It-tixrid tjieb mal-ħolqien tal-paġni Statistics Explained fuq l-SDIs u l-paġna web dwar l-indikaturi ta’ Ewropa 2020. Ingħata appoġġ għat-tkabbir u lill-pajjiżi tal-Viċinat tal-Ewropa biex dawn isaħħu s-sistemi tal-istatistika tagħhom għall-bini tal-kapaċità sostenibbli fil-produzzjoni tal-istatistika ta’ kwalità tajba, f’konformità mal-istandards Ewropej li jservu l-ħtiġijiet ta’ deċiżjonijiet ta’ politika bbażati fuq l-evidenza. L-Oqsma tal-Istatistika skont it-Titolu Il-moviment liberu tal-merkanzija: Fl-2009 ġiet adottata leġiżlazzjoni ġdida għall-Intrastat[5], li tintroduċi limiti ġodda ta’ eżenzjoni li jippermettu lill-SMi biex inaqqsu b’mod sinifikanti l-piż ta’ rispons fuq l-intrapriżi. Ġew żviluppati metodi u għodod għall-integrazzjoni aħjar tat-tipi differenti ta’ informazzjoni statistika mitluba min-negozji permezz tal-programm għall-Immodernizzar tal-Intrapriża Ewropea u l-Istatistika Kummerċjali (Modernisation of European Enterprise and Trade Statistics - MEETS)[6]. F’Settembru 2010, it-task force għar-rikonċiljazzjoni bejn il-Bilanċ tal-Pagamenti (Balance of Payments - BoP) u l-Istatistika dwar il-Kummerċ Internazzjonali (International Trade Statistics - ITS) ħarġet ir-rapport finali tagħha. Fl-2012, tnieda l-proġett SIMSTAT (l-Istatistika dwar is-Suq Uniku) li fih diversi miżuri ta’ semplifikazzjoni, b’mod partikolari l-proposta li tippermetti l-iskambju ta’ mikrodejta (dejta fuq livell ta’ intrapriża) dwar l-esportazzjoni ta' merkanzija intra-UE bejn l-SMi. Agrikoltura: Il-bażijiet leġiżlattivi għall-istatistika agrikola (ċensiment, l-istħarriġ dwar l-istruttura tal-irziezet (farm structure survey - FSS)[7], il-produzzjoni agrikola[8], l-istatistika dwar il-bhejjem u l-laħam[9]) ġew adottati u/jew aġġornati. Ġiet ippubblikata dejta mill-istħarriġ kampjun tal-FSS tal-2007 u miċ-ċensiment agrikolu tal-2009/10 fuq il-websajt tal-Eurostat. Ġiet rilaxxata dejta dwar il-produzzjoni (ħxejjex, bhejjem) u l-indikaturi rurali u agroambjentali. Bil-għan tas-semplifikazzjoni, ġie deċiż li ma tinġabarx informazzjoni dwar id-dħul tas-settur tal-familji agrikoli f’livell armonizzat tal-UE, minħabba d-diffikultà għall-SMi biex jipproduċu statistika komparabbli u bi spejjeż għolja u l-piż tar-rispons. Saru sforzi sabiex jiġu ssodisfati l-ħtiġijiet għal tagħrif statistiku għall-politika marittima tal-Kummissjoni. Ġie adottat Regolament dwar l-għelejjel permanenti[10], li jissemplifika l-leġiżlazzjoni preċedenti. Il-moviment ħieles tal-persuni, tas-servizzi u tal-kapital; Kien implimentat in-NACE Rev. 2. Ġiet implimentata u aġġornata leġiżlazzjoni ewlenija dwar il-BoP[11], l-ITS, l-investiment dirett barrani u affiljati barranin (foreign direct investment and foreign affiliates - FATS)[12]. Id-dejta dwar l-internazzjonalizzazzjoni tar-riċerka u l-iżvilupp (R&D) kienet soġġetta għal studji ta’ fattibbiltà. Il-metodoloġija għall-istatistika dwar il-permessi ta’ residenza ġiet żviluppata u implimentata. Ġustizzja, libertà u sigurtà: Fl-2010 tlestew miżuri ta’ implimentazzjoni dwar l-istatistika dwar il-migrazzjoni u l-asil[13]. Twettaq modulu ad-hoc dwar l-integrazzjoni tal-migranti fis-suq tax-xogħol. Il-Pjan ta’ Azzjoni tal-2011 għall-kejl tal-kriminalità fl-UE stabbilixxa l-ħtieġa li d-dejta disponibbli tkun ikkomplimentata minn statistika dwar il-vittmi u ġie propost stħarriġ dwar il-vittimizzazzjoni fl-UE. Trasport: Il-bażi legali tal-istatistika tat-trasport kienet ikkonsolidata u tpoġġa għad-dispożizzjoni indikatur ta’ qasma modali (toroq, ferroviji, kanali interni). Xi dejta inizjali dwar it-trasport urban u indikaturi addizjonali tal-prestazzjoni ġew ippubblikati iżda mhux indikaturi tat-trasport intermodali. Ir-Regolament dwar l-Istatistika tat-Trasport Marittimu ġie ssemplifikat[14]. Politika ekonomika u monetarja: L-Eurostat ikkontribwixxa għar-reviżjoni tas-sistema tal-kontijiet nazzjonali tan-NU li ġiet iffinalizzata fl-2009 u għat-tħejjija ta’ manwal tal-BoP ġdid (BPM6). Twettaq u ġie konkluż il-proċess ta’ tħejjija tas-sistema l-ġdida Ewropea tal-Kontijiet (SEK 2010) bl-adozzjoni tar-Regolament tas-SEK 2010 mill-Parlament Ewropew u mill-Kunsill f’Mejju 2013. L-aġġornament metodoloġiku inkluda wkoll l-implimentazzjoni tan-NACE Rev. 2 fil-parti l-kbira tal-oqsma tal-istatistika ekonomika. Issaħħaħ il-monitoraġġ tal-konformità tal-kontijiet nazzjonali u l-prezzijiet, li wassal għal disponibbiltà tad-dejta notevolment imtejba f’termini ta’ kwantità u ta’ kwalità. Hija disponibbli evidenza dwar l-identifikazzjoni tad-differenzi fid-dejta bejn l-istatistika dwar is-suq tax-xogħol u l-kontijiet nazzjonali dwar l-impjiegi, u l-koerenza bejn l-ESA 95 u t-tkabbir fl-impjiegi (minn fergħat) fl-istħarriġ tal-UE dwar il-forza tax-xogħol (labour force survey - LFS) jidher fil-pubblikazzjoni tal-metadejta. Il-kriżi Griega kienet fl-oriġini ta’ tiġdid fil-kapaċità tal-Eurostat biex jipprovdi appoġġ lill-politiki ekonomiċi u monetarji. Inħoloq Direttorat ġdid li jiffoka fuq l-istatistika dwar il-finanzi pubbliċi, u l-Eurostat ingħata setgħat imsaħħa ta’ sorveljanza. Impjiegi: Il-moduli annwali ad-hoc tal-LFS ġew implimentati b’suċċess. L-eżiti ppjanati kollha inkisbu fir-rigward tal-implimentazzjoni tal-LFS, tal-bażi legali tagħha u tat-tixrid tar-riżultati. Kien hemm il-produzzjoni ta' dejta reġjonali u urbana dwar l-impjiegi u l-qgħad. L-użu ta’ skemi Ewropej ta’ teħid ta’ kampjuni għall-produzzjoni ta’ kull xahar ta' dejta dwar il-qgħad ma kinitx segwita peress li l-għadd ta’ pajjiżi, li qiegħed dejjem jikber, ipermetta li jiġu pprovduti estimi ta’ kull xahar. Il-kopertura tal-Istħarriġ dwar l-Istruttura tal-Qligħ u l-Istħarriġ dwar l-Ispiża tax-Xogħol tjiebet, il-klassifikazzjoni adattat man-NACE Rev. 2 u mad-dejta mxerrda, inklużi s-settijiet ta’ mikrodejta. Ġiet adottata bażi legali għall-istatistika dwar il-postijiet tax-xogħol vakanti[15]. Politika kummerċjali komuni: Ir-Regolament Extrastat il-ġdid[16] kien implimentat u l-metodoloġija għall-istatistiċi tal-kummerċ ġiet adattata mal-Manwal dwar l-Istatistika dwar il-Kummerċ Internazzjonali fis-Servizzi 2010. Tnieda l-programm MEETS. Il-bażijiet legali għal BoP u FATS ġew aġġornati. Politika soċjali, edukazzjoni, taħriġ vokazzjonali u żgħażagħ: Kien hemm ħtieġa ikbar ta’ dejta tal-istatistika soċjali matul il-kriżi, li żiedet ir-rilevanza tagħha, speċjalment l-istħarriġ tal-UE dwar id-dħul u l-kundizzjonijiet tal-għajxien. Din ġiet ikkonsolidata u t-tixrid tagħha tjieb (mikrodejta lonġitudinali). Tnieda programm ta’ modernizzazzjoni tal-istatistika soċjali. Bħala parti mid-dimensjoni soċjali tagħha, l-inizjattiva Il-PDG u Lil Hinn tat spinta lill-kejl tal-kwalità tal-ħajja u l-faqar multidimensjonali fl-UE. Dan huwa aktar ambizzjuż mill-kejl tal-Indiċi tal-Iżvilupp tal-Bniedem li kien fil-mira tal-PSK. Ġew implimentati bażijiet legali għall-istatistika tal-protezzjoni soċjali[17], għaċ-ċensiment tal-popolazzjoni u tad-djar tal-2011[18], u għall-istatistika dwar l-edukazzjoni u t-tagħlim tul il-ħajja[19], li taw armonizzazzjoni aħjar lill-Istħarriġ dwar l-Edukazzjoni tal-Adulti (Adult Education Surveys - AES) u lit-Taħriġ Vokazzjonali Kontinwu. Ġiet adottata proposta għal Regolament ta’ demografija mill-Kummissjoni[20] u d-dejta dwar il-popolazzjoni meħtieġa bl-iskop tal-votazzjoni b’maġġoranza kwalifikata saret disponibbli fuq bażi annwali. Il-portal Census Hub ġie żviluppat. Il-mikrodejta għall-AES saret disponibbli. Infetħet sezzjoni apposta dwar iż-żgħażagħ fuq il-websajt tal-Eurostat. Ġiet ippreparata ħarsa ġenerali tal-istatistika kollha marbuta mas-sessi, saret dejta speċifika dwar is-sessi, u l-Eurostat iffirma memorandum ta’ ftehim mal-Istitut Ewropew għall-Ugwaljanza bejn is-Sessi. Saħħa pubblika: Ġie adottat u tlesta Regolament Qafas dwar is-saħħa pubblika u s-saħħa u s-sikurezza fuq ix-xogħol[21] b’żewġ regolamenti ta’ implimentazzjoni għall-istatistika dwar il-kaġuni ta’ mwiet u inċidenti fuq il-post tax-xogħol[22]. Sar Stħarriġ ta' Saħħa Ewropea permezz ta' Intervista u tnieda l-Istħarriġ Ewropew dwar is-Saħħa u l-Integrazzjoni Soċjali. Fl-2011 ġie rrilaxxat manwal tas-Sistema tal-Kontijiet tas-Saħħa. Ħarsien tal-konsumatur: L-istatistika dwar il-prezzijiet tal-konsumatur hija żviluppata sew fis-SSE, bħala indikatur ekonomiku ewlieni bi frekwenza u dettall għoljin. Dejta dwar l-għoti ta’ setgħat lill-konsumaturi kienet disponibbli permezz tal-Ewrobarometru. Qed tinġabar statistika dwar il-biedja organika, iżda d-dejta dwar l-attivitajiet ta’ kontroll u monitoraġġ u l-konsum tal-ikel fil-katina alimentari ma tkomplewx peress li l-istatistika dwar is-sikurezza fl-ikel kienet fil-lista ta’ prijoritajiet negattivi. Industrija: Pass importanti fit-titjib tal-istatistika dwar in-negozju huwa l-programm MEETS, li jkopri l-perjodu 2009-2013 u huwa implimentat taħt pakkett finanzjarju differenti. Barra minn hekk, fl-2012 tnieda pjan ta’ azzjoni għat-titjib u l-integrazzjoni tal-leġiżlazzjoni tal-istatistika tan-negozju (FRIBS). L-istħarriġiet dwar l-innovazzjoni fil-komunità (community innovation surveys - CIS) għall-2008 u l-2010 ġew implimentati u ġie ppreparat l-istħarriġ tal-2012. Ġew żviluppati l-indikaturi tal-globalizzazzjoni u l-intraprenditorija. In-NACE Rev. 2 kien implimentat fil-qasam tal-istatistika kummerċjali. Kien emendat ir-Regolament dwar is-soċjetà tal-informazzjoni[23] u ġew żviluppati u tpoġġew għad-disponibbiltà indikaturi ġodda għar-rapport dwar il-Kompetittività Diġitali tal-Ewropa. Fl-2011 ġie adottat Regolament dwar l-istatistika tat-turiżmu[24] u xterdu Kontijiet Satelliti tat-Turiżmu. Ġie adottat ukoll ir-Regolament dwar l-Istatistika tal-Enerġija[25] u nġabret id-dejta. Ġew żviluppati metodoloġija u indikaturi dwar l-effiċjenza/l-iffrankar fl-enerġija. Obbligu legali biex tinġabar statistika dwar il-prezzijiet tal-elettriku u tal-gass li jħallsu l-familji ma ġiex introdott peress li l-ġbir volontarju tad-dejta ssodisfa l-ħtiġijiet b’mod adegwat. Koeżjoni ekonomika u soċjali: Dejta reġjonali ġiet konvertita wara żewġ reviżjonijiet tal-klassifikazzjonijiet territorjali NUTS. Ġie implimentat il-ġbir annwali tad-dejta tal-Unità Amministrattiva Lokali 2 (livell ta' komun). Fl-2012 ġie mġedded il-ġbir tad-dejta tal-Verifika Urbana. L-implimentazzjoni ta’ INSPIRE kienet żgurata mill-Eurostat għaż-żoni tal-istatistika u minn Direttorati Ġenerali oħra (DĠs) għal aspetti oħra ta’ implimentazzjoni. Riċerka u Żvilupp teknoloġiku: Diversi stħarriġiet (CIS, R&D, il-mogħdija tal-karriera tad-detenturi ta’ dottorat) kienu fil-parti l-kbira armonizzati u ġew implimentati. Riċerka dwar statistika uffiċjali, inkluża fis-seba’ programm ta’ qafas, ingħatat spinta qawwija bit-tnedija tas-SSEnets. Ġew imnedija diversi proġetti dwar l-armonizzazzjoni tal-kontroll tal-iżvelar tal-istatistika fis-SSE u t-twaqqif ta’ infrastruttura integrata għall-aċċess għal dejta kunfidenzjali. Kienet prevista mikrodejta anonimizzata għal skopijiet xjentifiċi għal għadd ta’ stħarriġiet. Ambjent: Iċ-ċentri tad-dejta dwar l-iskart u r-riżorsi u l-prodotti naturali huma operattivi. Ir-Regolament dwar l-Istatistika dwar l-Iskart[26] ġie ssemplifikat u allinjat ma’ obbligi oħra ta’ rappurtar. Ir-Regolament tal-2009 dwar l-istatistika dwar il-pestiċidi[27] jistipula li mill-2012 ’il quddiem id-dejta dwar il-bejgħ għandha tkun trasmessa mill-SMi. Proġett dwar is-semplifikazzjoni tal-indikaturi ambjentali ipproduċiet inventarju ta' madwar 120 skeda informattiva ta' indikaturi bi proposti dwar is-semplifikazzjoni. Sett konsistenti ta’ indikaturi ambjentali Ewropej ġie ppubblikat iżda hemm nuqqas ta’ metadejta. L-iżvilupp metodoloġiku tal-kontijiet ambjentali-ekonomiċi kompla u fl-2011 ġiet adottata bażi legali. Saru linji gwida u manwali metodoloġiċi għal oqsma partikolari tal-kontijiet. Kooperazzjoni għall-iżvilupp: Il-kooperazzjoni ffukat fuq id-donaturi tal-għajnuna u l-organizzazzjonijiet tal-istatistika reġjonali biex tiżdied il-viżibbiltà u l-importanza tal-istatistika għat-tfassil u l-monitoraġġ tal-politika, u dwar il-provvista ta’ għajnuna teknika f’dan ir-rigward. Ġew żviluppati bosta għodod għall-kooperazzjoni fl-istatistika biex jappoġġjaw il-produzzjoni ta’ dejta statistika (kontijiet nazzjonali u kummerċ barrani) jew id-delegazzjonijiet tal-UE fit-tfassil ta’ proġetti relatati mal-istatistika f’pajjiżi li qed jiżviluppaw. Kooperazzjoni ekonomika, finanzjarja u teknika ma’ pajjiżi terzi: L-assistenza teknika ffukat fuq programmi tal-istatistika reġjonali, li fihom ingħataw għodod tekniċi għat-taħriġ u għall-bini tal-kapaċità lill-pajjiżi li qed jiżviluppaw. Ġiet ippubblikata dejta li tirriżulta minn proġetti ta’ kooperazzjoni. 3. L-eżitu tal-prijoritizzazzjoni mill-ġdid Kienet żviluppata metodoloġija għall-proċess ta' prijoritizzazzjoni mill-ġdid minn task force imwaqqfa speċifikament għal dan l-iskop. Il-metodoloġija kienet imsejsa fuq mekkaniżmu li jiffissa l-prijoritajiet abbażi tal-evidenza amministrattiva, li jiddependi fuq il-kejl tal-ispejjeż tal-produzzjoni u l-piż tal-istatistika u fuq l-użu ta’ Dokumenti b’Sommarju tal-Informazzjoni (Summary Information Sheets - SISs) għal ħtiġijiet statistiċi ġodda kif ukoll għal dawk eżistenti. Madankollu, kien diffiċli li din il-metodoloġija tiġi implimentata b’mod konsistenti fil-livell nazzjonali peress li l-kejl tal-piż u tal-ispejjeż ma ġewx ikkalkulati mill-SMi kollha b'mod sistematiku jew omoġenu. B’riżultat ta’ dan, il-biċċa l-kbira tal-SISs ma kienx fihom il-valutazzjoni finali dwar il-kost-effettività u, għaldaqstant, din ma ġietx ippruvata bħala għodda effettiva biex jiġu stabbiliti l-prijoritajiet. Għalhekk, il-Eurostat ippropona approċċ ġdid xprunat mill-istrateġija għas-SSE, ibbażat fuq reviżjoni annwali tar-rekwiżiti tal-istatistika eżistenti, dwar l-identifikazzjoni ta’ prijoritajiet negattivi u dwar klawżoli sunset. L-iffissar tal-prijoritajiet twettaq matul il-preparazzjoni ta’ programmi ta’ ħidma annwali u involva proċess kontinwu ta’ konsultazzjoni bejn l-Eurostat u d-DĠs l-oħra tal-Kummissjoni kif ukoll fost id-diversi membri tas-SSE, inkluż l-ESAC. Il-mekkaniżmu tal-iffissar ta’ prijoritajiet annwali attwalment żgura li l-programmi annwali jkunu jistgħu jlaħħqu mal-prijoritajiet statistiċi emerġenti, anke jekk mhumiex stipulati fil-PSK. Mill-2010, il-mekkaniżmu tal-iffissar tal-prijoritajiet involva wkoll l-identifikazzjoni ta’ prioritajiet negattivi, jiġifieri ta' attivitajiet li għandhom jieqfu. Lista ta’ attivitajiet ġodda u ta’ prijoritajiet negattivi hija inkluża fis-sommarju eżekuttiv tar-rapport finali tal-konsulent estern. Barra minn hekk, ma kienx possibbli li l-mekkaniżmu tal-iffissar tal-prijoritajiet ikun ibbażat fuq kriterji oġġettivi, peress li ma kien hemm disponibbli l-ebda informazzjoni sistematika jew dwar l-ispejjeż assoċjati mar-rekwiżiti l-ġodda tal-istatistika jew mat-tfaddil potenzjali assoċjat mal-prijoritajiet negattivi. Madankollu, għandu jiġi nnutat li d-Deċiżjoni tal-Kummissjoni 2012/504/UE tas-17 ta’ Settembru 2012 dwar l-Eurostat, li tagħmel distinzjoni bejn l-istatistika Ewropea u statistika oħra (l-Artikolu 2) tippermetti lill-Eurostat jiffoka fuq l-istatistika Ewropea u s-servizzi lil DĠs oħrajn, u għaldaqstant ittejjeb il-konsistenza u t-trasparenza tal-mekkaniżmu tal-iffissar tal-prijoritajiet. Anke jekk ma hemm l-ebda evidenza li l-proċess ta' prijoritizzazzjoni mill-ġdid kien parzjalment iggwidat minn kunsiderazzjonijiet sistematiċi fuq il-qligħ mill-effiċċjenza, l-Eurostat għamel sforz kbir biex iżid l-effiċjenza tas-sistema ta’ produzzjoni. Mod pjuttost approssimattiv u aggregat għall-valutazzjoni tar-riżultati huwa li wieħed iħares lejn il-proporzjon bejn l-għadd ta’ tabelli ppubblikati u l-għadd tal-persunal tal-Eurostat. Filwaqt li tal-ewwel żdied drastikament, l-għadd ta’ persunal li jipproduċi statistika baqa' kważi kostanti matul il-perjodu u saħansitra naqas fl-2010 u l-2011. 4. L-implimentazzjoni tal-Viżjoni tal-Eurostat Il-Viżjoni tal-Eurostat tinvolvi l-parti l-kbira — jekk mhux kollha — tal-fażijiet tal-proċess tan-negozju tal-istatistika u ma setgħetx titwettaq fi tliet snin biss. L-iżviluppi ewlenin huma stipulati fil-Programm Ewropew tal-Istatistika 2013-2017 (PSE)[28] iżda l-bażi għall-implimentazzjoni tagħhom ġiet stabbilita għall-aspetti organizzattivi, leġiżlattivi u konkreti. Wieħed jista’ jikkwota l-istabbiliment ta’ Gruppi ta' Sponsors fi ħdan is-SSE għall-promozzjoni tal-qsim ta’ għarfien u prassi tajba fost il-membri tas-SSE fuq livell strateġiku, it-tnedija tal-modernizzazzjoni tal-istatistika soċjali u l-introduzzjoni ta’ Master’s Ewropea fl-Istatistika Uffiċjali. L-Eurostat beda proċess ta’ riflessjoni interna u esterna għal abbozzar mill-ġdid tal-leġiżlazzjoni fil-qasam tal-istatistika kummerċjali sabiex jiddaħħal fis-seħħ Regolament ta’ Qafas (FRIBS) iżda l-implimentazzjoni tal-atti leġiżlattivi huwa proċess twil. L-inizjattivi konkreti prinċipalment kienu jikkonsistu fi proġetti VIP u SSEnet. Tal-ewwel jindirizza dominji trażversali ta’ żvilupp. Tal-aħħar hija inizjattiva li tifformalizza tradizzjoni twila ta’ kooperazzjoni fost il-membri tas-SSE mal-għan finali tal-iżvilupp ta' għodod u soluzzjonijiet komuni li għandhom jiġu adottati b’mod wiesa’ mill-Istituti Nazzjonali tal-Istatistika (National Statistical Institutes - NSIs) kollha. It-tfassil mill-ġdid tal-operazzjonijiet tal-statistika huwa proċess twil u kumpless, u r-riżultati tal-proġetti VIP u SSEnet għalhekk, fil-parti l-kbira tal-każijiet, għadhom ma ġewx inklużi fil-katina tal-produzzjoni tal-NSIs. L-NSIs se jeħtieġu riżorsi biex jinvestu fil-proċessi ta' modifika, anki jekk dawn jistgħu jwasslu għall-kosteffiċjenza fuq medda twila ta' żmien. L-Eurostat intensifika l-isforzi tiegħu fil-komunikazzjoni u pprovda għarfien espert tekniku u appoġġ lill-SMi dwar l-implimentazzjoni tal-Viżjoni tiegħu. Madankollu, il-grad ta’ kemm l-NSIs adottaw l-Istrateġija tal-SSE u l-Viżjoni għadu inċert, bl-attitudnijiet tal-NSIs ivarjaw minn entużjasti għal xettiċi — jekk mhux riluttanti. Ir-riskju ta’ nuqqas ta’ momentum f’xenarju ta’ skarsezza tar-riżorsi fis-SSE jista’ jittaffa billi l-Viżjoni tiġi pożizzjonata fil-qalba tal-PSE, iżda din l-istrateġija jeħtieġ li tkun appoġġjata minn mezzi xierqa, b’mod partikolari, għandha tidħol fis-seħħ il-ġestjoni adegwata. It-tnedija tal-programm SSE.VIP, li jibni fuq il-lezzjonijiet meħuda mill-programmi SSEnet u VIP, jipprovdi qafas ġdid għall-implimentazzjoni tal-Viżjoni. 5. Kunsiderazzjonijiet dwar ir-rakkomandazzjonijiet li saru mill-konsulent estern Il-konsulent estern li vvaluta l-programm ippreżenta r-rapport tal-evalwazzjoni finali tiegħu dwar il-PSK wara li kien ġie adottat il-PSE 2013-2017 il-ġdid. F’dan ir-rapport, għamel rakkomandazzjonijiet ibbażati fuq l-analiżi tiegħu tal-PSK. Minħabba l-mument li saret fih il-valutazzjoni finali, setgħu jiġu kkunsidrati biss dawk ir-rakkomandazzjonijiet, dwar it-tfassil aħjar tal-PSE u r-rabtiet speċifiċi tiegħu mal-AWP, li diġà kienu ġew ippreżentati f’rapport ta’ evalwazzjoni interim[29] dwar il-PSK u r-rakkomandazzjonijiet mill-Qorti Ewropea tal-Awdituri[30], meta kien qed jitfassal il-PSE u għaldaqstant mhux dawk li kienu fuq il-prijoritizzazzjoni mill-ġdid u l-Viżjoni. Dan il-kapitolu jipprovdi deskrizzjoni qasira tal-azzjonijiet li qed jittieħdu mill-Eurostat bi tweġiba għar-rakkomandazzjonijiet tal-konsulent estern[31]. Sett wieħed ta' rakkomandazzjonijiet jikkonċerna l-effettività tal-PSK u ġie implimentat jew qed jiġi implimentat mill-PSE. Il-programm il-ġdid ġie ddisinjat b'għanijiet li jistgħu jitkejlu u bil-possibbiltà ta' reviżjoni f'nofs il-perjodu. Qed issir rabta espliċita bejn l-għanijiet u l-azzjonijiet tal-AWP u l-għanijiet tal-PSE, u l-indikaturi li jkejlu l-kisba tal-għanijiet mistennija. Rigward il-prijoritizzazzjoni mill-ġdid, l-Eurostat bi ħsiebu jkompli jirrevedi l-prijoritajiet strateġiċi inkluż il-prijoritajiet negattivi wara konsultazzjoni mal-utenti, filwaqt li jagħmel sforzi kostanti biex jitnaqqsu l-ispejjeż, skont il-politika ġenerali tal-Kummissjoni. L-Eurostat se jqis ukoll li jiżviluppa, f’kollaborazzjoni mal-SMi, analiżi tal-ispejjeż u l-merti. L-informazzjoni għandha tinkludi l-ispejjeż (għall-Eurostat u għall-SMi, tal-inqas kwalitattivament), il-piż fuq min iwieġeb u l-informazzjoni alternattiva relatata disponibbli. Barra minn hekk, fl-Artikolu 6 tal-PSE, huwa previst b’mod espliċitu li l-Kummissjoni għandha, fit-tħejjija tal-programmi ta’ ħidma annwali, tiżgura l-iffissar effettiv tal-prijoritajiet u r-reviżjoni annwali tal-prijoritajiet tal-istatistika u tirrapporta dwar dan. Jistipula wkoll li l-prijoritizzazzjoni għandha tikkontribwixxi għat-tnaqqis fl-ispejjeż u l-piżijiet għal rekwiżiti tal-statistika ġodda billi jitnaqqsu r-rekwiżiti tal-istatistika fid-dominji eżistenti tal-istatistika Ewropea. Din għandha tkun segwita f'kooperazzjoni mill-qrib mal-SMi. L-implimentazzjoni tal-Viżjoni hija wkoll strument importanti biex tittejjeb l-effiċjenza fis-sistemi tal-produzzjoni u jitnaqqsu l-ispejjeż. L-Eurostat jipprovdi appoġġ finanzjarju u tekniku lill-SMi għall-implimentazzjoni tal-Viżjoni. Il-programm ESS.VIP li ġie diskuss reċentement diġà jkopri ħames snin, u f’Settembru 2013 it-18-il KSSE stabbilixxa Task Force ta’ Livell Għoli biex tirrifletti fuq il-Viżjoni oriġinali u biex taġġornaha filwaqt li titqies l-esperjenza fl-implimentazzjoni tagħha sa issa, is-sitwazzjoni attwali tal-NSIs u tal-Eurostat kif ukoll il-ħtiġijiet tal-utent li qed jevolvu u l-iżviluppi tal-IT. [1] ĠU L 344, 28.12.2007, [2] Il-Komunikazzjoni mill-Kummissjoni (2009) (404) dwar il-metodu ta' produzzjoni tal-istatistika tal-UE : viżjoni għad-deċenju li ġej [3] Ir-Regolament (KE) Nru 549/2013 tal-Parlament Ewropew u tal-Kunsill - ĠU L 174, 26.6.2013, p. 1. [4] Ir-Regolament (KE) Nru 223/2009 tal-Parlament Ewropew u tal-Kunsill - ĠU L 87. 31.3.2009, p. 164 [5] Ir-Regolament (KE) Nru 222/2009 tal-Parlament Ewropew u tal-Kunsill, ĠU L 87, 31.3.2009, p. 160. [6] Id-Deċiżjoni Nru 1297/2008/KE tal-Parlament Ewropew u tal-Kunsill - ĠU L 340, 19.12.2008, p. 76 [7] Ir-Regolament (KE) Nru 1166/2008 tal-Parlament Ewropew u tal-Kunsill - ĠU L 321, 1.12.2008, p. 14. [8] Ir-Regolament (KE) Nru 543/2009 tal-Parlament Ewropew u tal-Kunsill - ĠU L 167, 29.6.2009, p. 1. [9] Ir-Regolament (KE) Nru 1165/2008 tal-Parlament Ewropew u tal-Kunsill, ĠU L 321, 1.12.2008, p. 1. [10] Ir-Regolament (KE) Nru 1337/2011 tal-Parlament Ewropew u tal-Kunsill, ĠU L 347, 30.12.2011, p. 7. [11] Ir-Regolament tal-Kunsill (KE) Nru 1055/2008 - ĠU L 283, 28.10.2008. p. 3 u r-Regolament tal-Kummissjoni (UE) Nru 555/2012 - ĠU L 166, 27.6.2012, p. 22. [12] Ir-Regolament tal-Kummissjoni (KE) Nru 834/2009 - ĠU L 241, 12.09.2009, p.3. [13] Ir-Regolament tal-Kummissjoni (UE) Nru 351/2010 tat-23 ta’ April 2010 - ĠU L 104, 24.4.2010, p. 37. [14] Id-Direttiva 2009/42/KE tal-Parlament Ewropew u tal-Kunsill tas-6 ta' Mejju 2009 - ĠU L 141, tas-6.6.2009, p. 29 [15] Ir-Regolament (KE) Nru 453/2008 tal-Parlament Ewropew u tal-Kunsill - ĠU L 145, 4.6.2008, p. 234. [16] Ir-Regolament (KE) Nru 471/2009 tal-Parlament Ewropew u tal-Kunsill - ĠU L 152, 16.6.2009, p. 23. [17] Ir-Regolament tal-Kummissjoni (UE) Nru 263/2011 - ĠU L 71, 18.3.2011, p. 4 [18] Ir-Regolament tal-Kummissjoni (KE) Nru 1201/2009 - ĠU L 329, 15.12.2009, p. 29 [19] Ir-Regolament tal-Kummissjoni (UE) Nru 823/2010 tas-17 ta' Settembru 2010 - ĠU L 246, 18.9.2010, p. 33 [20] COM(2011) 903 [21] Ir-Regolament (KE) Nru 1338/2008 tal-Parlament Ewropew u tal-Kunsill - ĠU L 354, 31.12.2008, p. 70. [22] Ir-Regolament tal-Kunsill (UE) Nru 328/2011 - ĠU L 90, 6.4.2011. p. 22 u r-Regolament tal-Kummissjoni (UE) Nru 349/2011 - ĠU L 97, 12.4.2011, p. 3 [23] Ir-Regolament (KE) Nru 1006/2009 - ĠU L 286, 31.10.2009, p.31 [24] Ir-Regolament (KE) Nru 692/2011 tal-Parlament Ewropew u tal-Kunsill - ĠU L 192, 22.7.2011, p. 17 [25] Ir-Regolament (KE) Nru 1099/2008 tal-Parlament Ewropew u tal-Kunsill - ĠU L 304, 14.11.2008, p. 1 [26] Ir-Regolament tal-Kummissjoni (UE) Nru 849/2010 tas-27 ta' Settembru 2010 - ĠU L 253, 28.9.2010, p. 2 [27] Ir-Regolament (KE) Nru 1185/2009 tal-Parlament Ewropew u tal-Kunsill - ĠU L 324, 10.10.2009, p. 1 [28] Ir-Regolament (KE) Nru 99/2013 tal-Parlament Ewropew u tal-Kunsill - ĠU L 39, 9.2.2013, p. 12 [29] http://eur-lex.europa.eu/LexUriServ/LexUriServ.do?uri=COM:2010:0346:FIN:EN:PDF [30] Ir-Rapport Speċjali Nru 12 // 2012 [31] http://epp.eurostat.ec.europa.eu/portal/page/portal/quality/documents/Report_expert.pdf